Sayangi Dirimu

Latar belakang

"Sayangi Dirimu" merupakan hasil ciptaan komposer Damian Mikhail dan lirik oleh Shah Shamshiri. Lagu ini dikeluarkan pada 23 April 2015 dan sudah mula mendapat sambutan yang hangat sejak berkumandang di stesen radio. Menurut Fazura, single ini dipersembahkan sebagai sebuah bentuk terima kasih kepada rakan media dan peminat yang sering menyokong kerjaya beliau tidak kira dimana mereka berada. Fazura juga ingin mengajak pendengar untuk menyayangi diri mereka dan memberi semangat kepada peminat beliau supaya mereka dapat menghadapi kehidupan seharian dengan lebih ceria.
Lagu ini mempunyai ciri-ciri yang membuatkan pendengar senang untuk menerima lagu ini. Berentakan tempo dan muzik yang rancak menambahkan lagi minat untuk para pendengar menghayati lagu ini. Lagu yang berentak Pop ini mampu mengajak para pendengar untuk turut menyanyi bersama. "Sayangi Dirimu" ini pastinya tidak akan mengecewakan para peminat mahupun pendengar dengan alunan melodi dan senikata yang mampu memberi semangat kepada para pendengar dari keratan pertama sehingga ke keratan terakhir.
Menurut Fazura, beliau sebenarnya sudah lama berhasrat untuk bergelar penyanyi namun rezeki dalam lakonan dan pengacaraan terlebih dahulu membuka jalan dalam kerjayanya. Katanya lagi, dia juga pernah berasa skeptikal untuk bergelar penyanyi kerana bimbang sama ada dapat diterima atau sebaliknya. Beliau juga memberitahu tidak pernah memasuki sebarang kelas vokal sebaliknya sering menyanyi sebagai latihan pemantapan suara dan mengikut nasihat Ratu Jazz Negara, Datuk Sheila Majid agar kerap berlatih dengan menyanyikan pelbagai lagu. Sebagai penyanyi dia bercadang untuk tampil dengan album penuh tetapi ia masih dalam peringkat perbincangan.
Fazura berkata, single itu dipersembahkan sebagai suatu penzahiran terima kasih kepada peminat yang sering menyokong kerjayanya.

Latar belakang dan keluaran

Muzik video untuk lagu ini juga sudah berada di akaun YouTube Fazura iaitu Fazura Official, ia diarahkan oleh Fabian Wilfred Joseph. Muzik video yang berdurasi lebih kurang 4.07 minit itu berkisarkan tentang perjalanan hidup Fazura sebagai seorang insan seni dimana beliau sering menghadapi saat-saat pahit dan manis disepanjang kariernya. Bagaimanapun, tidak lama selepas muzik video ini dimuatnaik, ia mendapat kritikan yang pedas apabila peminatnya tidak menyukai Fazura sebagai penyanyi. Ada yang berkata suaranya tak sedap dan pelbagai jenis komen. Tidak ketinggalan juga ada yang memberi kritikan yang positif. Namun bagi Fazura, kritikan tersebut tidak dipedulikan olehnya. Dalam temuramah, beliau berkata:
Terpulang, jika itu pendapat mereka dan orang boleh kata apa sahaja. Saya tidak mahu lagi peduli tentang apa orang kata kerana paling penting saya gembira dengan apa yang saya lakukan dan hanya mahu memandang positif seperti mana mesej dalam "Sayangi Dirimu".

Sinopsis

Muzik video dimulakan dengan Fazura mempersiapkan dirinya di bilik solekan. Tajuk lagu dan nama beliau tertera di skrin. Fazura kelihatan bersiar-siar di bandar dan kemudiannya, duduk sambil bersandar di dinding yang dipenuhi dengan beberapa keping gambar yang dilekatkan di sekelilingnya. Beliau menconteng cermin dengan gincunya. Adegan seterusnya, beliau berdiri dan bersandar di tembok bata dan berdiri di bawah jambatan monorel. Babak berikutnya, menunjukkan beberapa orang mempamerka tanda berbentuk pesanan yang ditulis dalam bahasa Inggeris. Pada adegan berikutnya, beliau menyentuh rambutnya dan menulis sesuatu di cermin dan beliau keihatan menyanyi dalam terowong dan berdiri di tembok. Beliau kelihatan bermain-bermain dengan belon berwarna ungu dan merah jambu dan seterusnya membuat tanda berbentuk hati, begitu juga dengan kanak-kanak lain yang turut melakukan cara yang sama. Kemudian, dua wanita kelihatan menunjukkan tanda pesanan yang tertera "#SayangiDirimu". Pada adegan berikutnya, beliau berjalan di atas pentas dan merendamkan wajahnya dalam air, seterusnya beliau menyanyi di pentas sambil ditonton oleh peminat yang membawa sepanduk. Fazura mengalihkan lolipop pelangi dari sebelah kanannya. Muzik video diakhiri dengan Fazura meninggalkan bilik air dan tulisan "#SayangiDirimu" kelihatan pada cermin.

Persembahan secara langsung

"Sayangi Dirimu" dipersembahkan secara eksklusif oleh Fazura di pentas konsert ulangtahun majalah EH! ke-15 pada November 2014.